CELEX: C2004/118/111
Language: el
Date: 2004-04-30 00:00:00
Title: Υπόθεση Τ-138/04: Προσφυγή της Cementir Cementerie del Tirreno SpA κατά της Επιτροπής των Ευρωπαϊκών Κοινοτήτων που ασκήθηκε στις 7 Απριλίου 2004

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/51
            
         Προσφυγή της Cementir Cementerie del Tirreno SpA κατά της Επιτροπής των Ευρωπαϊκών Κοινοτήτων που ασκήθηκε στις 7 Απριλίου 2004
   (Υπόθεση Τ-138/04)
   (2004/C 118/111)
   Γλώσσα διαδικασίας: η ιταλική
   Η Cementir Cementerie del Tirreno SpA, εκπροσωπούμενη από τους Denis Fosselard και Piero Fattori, δικηγόρους, άσκησε στις 7 Απριλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση που περιέχεται στην επιστολή της 28ης Ιανουαρίου 2004, στο μέτρο που καθορίζει σε 4 770 949,89 ευρώ τους τόκους υπερημερίας επί του ποσού του προστίμου το οποίο υποχρεούται να καταβάλει η προσφεύγουσα,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση, η Επιτροπή εφάρμοσε σταθερό επιτόκιο 7,25 % κατά τον υπολογισμό των τόκων υπερημερίας που οφείλονται επί του ποσού του προστίμου που επιβλήθηκε στην Cementir με απόφαση της Επιτροπής της 30ής Νοεμβρίου 1994, όπως αυτό τροποποιήθηκε από το Πρωτοδικείο με απόφαση της 15ης Μαρτίου 2000 και, στη συνέχεια, επικυρώθηκε από το Δικαστήριο των Ευρωπαϊκών Κοινοτήτων με απόφαση της 7ης Φεβρουαρίου 2004.
   Η προσφεύγουσα προσβάλλει την απόφαση της Επιτροπής και επικαλείται δύο λόγους ακυρώσεως.
   Με τον πρώτο λόγο, επικαλείται παραβίαση των γενικών αρχών του κοινοτικού δικαίου και, ειδικότερα, του δικαιώματος σε αποτελεσματική δικαστική προστασία, δεδομένου ότι η εφαρμογή σταθερού επιτοκίου 7,25 % για περίοδο εννέα ετών οδήγησε στον καθορισμό ενός ποσού τόκων υπερβολικού και ιδιαίτερα επαχθούς. Κατά την προσφεύγουσα, η προσφυγή σε σταθερό επιτόκιο, υπολογιζόμενο βάσει της καταστάσεως που επικρατούσε στην αγορά το 1995, είναι απολύτως παράλογη αν η εφαρμογή του αφορά πολύ μεγάλη περίοδο, όπως ένα χρονικό διάστημα εννέα ολοκλήρων ετών. Εξάλλου, κατά την κρίσιμη περίοδο, τα επιτόκια της αγοράς μειώθηκαν σημαντικά, πράγμα που δημιούργησε μια κατάσταση στην οποία το δικαίωμα της Cementir σε δικαστική προστασία μπορεί να ασκηθεί υπό ιδιαίτερα επαχθείς όρους.
   Με τον δεύτερο λόγο, η προσφεύγουσα ζητεί από το Πρωτοδικείο να ακυρώσει την απόφαση που περιλαμβάνεται στην επιστολή της 28ης Ιανουαρίου 2004 λόγω παραβιάσεως της αρχής της αναλογικότητας που καθιερώνει το άρθρο 3, στοιχείο Β, της συνθήκης ΕΚ. Η Cementir υποστηρίζει, συγκεκριμένα, ότι η εφαρμογή εντός μεταβλητού επιτοκίου (προσαυξημένου κατά ένα εύλογο ποσοστό) θα αποτελούσε εξίσου αποτελεσματικό μέσο για την επίτευξη των σκοπών που επιδιώκει η Επιτροπή, χωρίς να συνεπάγεται αδικαιολόγητους περιορισμούς του δικαιώματος σε πλήρη δικαστική προστασία.